*****

ΚΑΝΟΝΙΣΜΟΣ (ΕΟΚ) αριθ. 1957/81 ΤΟΥ ΣΥΜΒΟΥΛΙΟΥ

της 13ης Ιουλίου 1981

περί ανοίγματος, κατανομής και τρόπου διαχειρίσεως κοινοτικής δασμολογικής ποσοστώσεως 38 000 κεφαλών δαμάλεων και αγελάδων, πλην των προοριζομένων προς σφαγήν, ορισμένων ορεσιβίων φυλών της διακρίσεως ex 01.02 Α ΙΙ β) του Κοινού Δασμολογίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 113,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι για τις δαμάλεις και τις αγελάδες, πλην των προοριζομένων προς σφαγήν, ορισμένων ορεσιβίων φυλών της διακρίσεως ex 01.02 Α ΙΙ β) του Κοινού Δασμολογίου, η Ευρωπαϊκή Οικονομική Κοινότης ανέλαβε τη δέσμευση, στα πλαίσια της ΓΣΔΕ (Γενική Συμφωνία Δασμών και Εμπορίου), να ανοίξει ετήσια κοινοτική δασμολογική ποσόστωση 20 000 κεφαλών με δασμό 6 %· ότι η παροχή του ευεργετήματος της ποσοστώσεως αυτής εξαρτάται από τους όρους που καθορίζουν οι αρμόδιες αρχές του Κράτους μέλους προορισμού· ότι , στην ανταλλαγή επιστολών με την Αυστρία, από 21 Ιουλίου 1972, η Κοινότης ανέλαβε αυτόνομα τη δέσμευση να αυξήσει το ύψος της εν λόγω δασμολογικής ποσοστώσεως από 20 000 σε 30 000 κεφαλές και να μειώσει τον ποσοστωτικό δασμό από 6 % σε 4 %· ότι, εν τώ μεταξύ, αυτό το ποσό έφθασε αυτόνομα σε 38 000 κεφαλές· ότι, συνεπώς, πρέπει να ανοιχθεί η αναφερόμενη ανωτέρω δασμολογική ποσόστωση για την περίοδο από την 1η Ιουλίου 1981 μέχρι 30 Ιουνίου 1982 με δασμό 4 % και για ποσότητα 38 000 κεφαλών·

ότι, σύμφωνα με το άρθρο 2 και το άρθρο 64 παράγραφος 2 υπό β της πράξεως προσχωρήσεως του 1979, η Ελλάς υποχρεούται να εφαρμόζει τους κανονισμούς της κοινής γεωργικής πολιτικής από την 1η Ιανουαρίου 1981, και να εφαρμόζει πλήρως, από την ημερομηνία αυτή, τους δασμούς του Κοινού Δασμολογίου για τα εν λόγω ζώα· ότι πρέπει, συνεπώς, να καλυφθούν οι ανάγκες εισαγωγών προελεύσεως τρίτων χωρών οι οποίες θα ηδύναντο να προκύψουν σ' αυτό το Κράτος μέλος· ότι, στο πλαίσιο αυτής της δασμολογικής ποσοστώσεως, οι εφαρμοστέοι από την Ελλάδα δασμοί ευρίσκονται ομοίως στο επίπεδο του 4 %·

ότι πρέπει, ιδίως, να εξασφαλισθεί η επί ίσοις όροις και συνεχής πρόσβαση όλων των εισαγωγέων στην ποσόστωση και η εφαρμογή, χωρίς διακοπή, των ποσοστωτικών δασμών σε όλες τις εισαγωγές των εν λόγω ζώων μέχρις εξαντλήσεως της ποσοστώσεως· ότι ένα σύστημα χρησιμοποιήσεως της κοινοτικής δασμολογικής ποσοστώσεως, βασιζόμενο στην κατανομή μεταξύ των Κρατών μελών, φαίνεται ότι ανταποκρίνεται στον κοινοτικό χαρακτήρα της εν λόγω ποσοστώσεως όσον αφορά τις αρχές που αναφέρονται ανωτέρω· ότι οι δυνατότητες χρησιμοποιήσεως αυτών των ορεσιβίων φυλών ρυθμίζονται εν τούτοις από ειδικούς συντελεστές, τόσο γεωγραφικούς, όσο και ζωοτεχνικούς· ότι η Δανία δεν διαθέτει περιοχές κατάλληλες για την εκτροφή κτηνών του τύπου αυτού· ότι, λαμβανομένων υπόψη αυτών των ειδικών στοιχείων, πρέπει να διαφυλαχθεί ο κοινοτικός χαρακτήρας της εν λόγω δασμολογικής ποσοστώσεως, με την πρόβλεψη της καλύψεως των ενδεχομένων αναγκών οι οποίες θα ηδύναντο να εκδηλωθούν σ' αυτά τα Κράτη μέλη· ότι, προς το σκοπό αυτόν, αυτό το Κράτος μέλος δύναται να προβεί σε κατάλληλες αναλήψεις από το συσταθέν κοινοτικό απόθεμα · ότι η αρχική κατανομή θα έπρεπε, προκειμένου να αντιπροσωπευθεί κατά τον καλύτερο δυνατό τρόπο η πραγματική εξέλιξη της σχετικής αγοράς, να πραγματοποιηθεί ανάλογα με τις ανάγκες καθενός από τα ενδιαφερόμενα Κράτη μέλη, οι οποίες υπολογίζονται με βάση, αφ' ενός μεν, τα στατιστικά στοιχεία που αφορούν τις εισαγωγές προελεύσεως τρίτων χωρών κατά τη διάρκεια μιας αντιπροσωπευτικής περιόδου αναφοράς, αφ' ετέρου δε, τις οικονομικές προοπτικές για τη συγκεκριμένη περίοδο ποσοστώσεως·

ότι, δεδομένου ότι πρόκειται για ζώα ορισμένων σαφώς καθορισμένων φυλών οι οποίες δεν αναφέρονται στις στατιστικές ονοματολογίες των Κρατών μελών, τα στοιχεία που αφορούν τις εισαγωγές και που έχουν ενδεχομένως παρασχεθεί από τα κράτη αυτά δεν θα ήταν δυνατόν να θεωρηθούν ως επαρκώς ακριβή και αντιπροσωπευτικά ώστε να χρησιμεύσουν ως βάση για την κατανομή περί της οποίας πρόκειται· ότι η κατάσταση εξαντλήσεως των κοινοτικών δασμολογικών ποσοστώσεων

που ανοίχθηκαν για τα ίδια ζώα στη Κοινότητα των Εννέα, καθώς και οι προβλέψεις που πραγματοποιήθηκαν από ορισμένα Κράτη μέλη, επιτρέπουν να εκτιμηθούν ως ακολούθως οι ανάγκες εισαγωγών προελεύσεως τρίτων χωρών, για κάθε ένα από αυτά, κατά την οικεία ποσοστωτική περίοδο:

Γερμανία (ΟΔ) 12 100 κεφαλές

Γαλλία 3 000 κεφαλές

Ιταλία 6 340 κεφαλές·

ότι οι ανάγκες της Μπενελούξ, της Ελλάδος, του Ηνωμένου Βασιλείου και της Ιρλανδίας δύνανται, ελλείψει ακριβών στοιχείων, να εκτιμηθούν σε 200, 1 560, 200 και 100 κεφαλές αντιστοίχως·

ότι, προκειμένου να ληφθεί υπόψη η ενδεχόμενη εξέλιξη των εισαγωγών των εν λόγω ζώων στα εν λόγω Κράτη μέλη, πρέπει να διαιρεθεί σε δύο τμήματα η ποσότητα της ποσοστώσεως των 38 000 κεφαλών, από τις οποίες το πρώτο τμήμα θα κατανεμηθεί μεταξύ ορισμένων Κρατών μελών και το δεύτερο θα αποτελέσει απόθεμα, προοριζόμενο να καλύψει μεταγενέστερα τις ανάγκες αυτών των Κρατών μελών όταν θα έχουν εξαντλήσει το αρχικό τους μερίδιο καθώς και τις ενδεχόμενες ανάγκες που θα ήταν δυνατόν να προκύψουν στα άλλα Κράτη μέλη· ότι, για να εξασφαλισθούν οι εισαγωγείς των Κρατών μελών που αναφέρονται ανωτέρω, πρέπει να καθορισθεί το πρώτο τμήμα της κοινοτικής ποσοστώσεως σε επίπεδο το οποίο, εν προκειμένω, θα ηδύνατο να φθάσει περίπου το 62 % της ποσότητας της ποσοστώσεως·

ότι τα αρχικά μερίδια αυτών των Κρατών μελών είναι δυνατόν να εξαντληθούν σχετικά γρήγορα· ότι, για να ληφθεί υπόψη το γεγονός αυτό και να αποφευχθεί κάθε διακοπή, πρέπει το Κράτος μέλος που έχει χρησιμοποιήσει σχεδόν εξ ολοκλήρου το αρχικό μερίδιό του να προβεί σε ανάληψη συμπληρωματικού μεριδίου από το απόθεμα· ότι η ανάληψη αυτή πρέπει να πραγματοποιηθεί από καθένα από αυτά τα Κράτη μέλη, όταν κάθε συμπληρωματικό μερίδιό του έχει σχεδόν χρησιμοποιηθεί συνολικά και μάλιστα όσες φορές το επιτρέπει το απόθεμα· ότι τα αρχικά συμπληρωματικά μερίδια πρέπει να ισχύουν μέχρι το τέλος της ποσοστωτικής περιόδου· ότι αυτός ο τρόπος διαχειρίσεως απαιτεί στενή συνεργασία μεταξύ των Κρατών μελών και της Επιτροπής, η οποία πρέπει, ιδίως, να δύναται να παρακολουθεί την κατάσταση εξαντλήσεως της ποσότητας της ποσοστώσεως και να ενημερώνει σχετικά τα Κράτη μέλη·

ότι εάν, σε μία συγκεκριμένη ημερομηνία της ποσοστωτικής περιόδου, υφίσταται σημαντικό υπόλοιπο του αρχικού μεριδίου στο ένα ή το άλλο Κράτος μέλος, πρέπει αυτό το Κράτος μέλος να επιστρέψει ένα σημαντικό ποσοστό στο απόθεμα, έτσι ώστε να αποφεύγεται η περίπτωση όπου ένα μέρος της κοινοτικής δασμολογικής ποσοστώσεως μένει αχρησιμοποίητο σ' ενα Κράτος μέλος, ενώ θα ήταν δυνατόν να χρησιμοποιηθεί σε άλλα·

ότι, επειδή το Βασίλειο του Βελγίου, το Βασίλειο των Κάτω Χωρών και το Μεγάλο Δουκάτο του Λουξεμβούργου έχουν συνενωθεί και εκπροσωπούνται από την οικονομική ένωση Μπενελούξ, κάθε ενέργεια σχετική με τη διαχείριση των μεριδίων που χορηγούνται στην οικονομική αυτή ένωση είναι δυνατόν να διεξάγεται από ένα των μελών της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά τη διάρκεια της περιόδου από 1ης Ιουλίου 1981 και μέχρι τις 30 Ιουνίου 1982, ανοίγεται εντός της Ευρωπαϊκής Οικονομικής Κοινότητος κοινοτική δασμολογική ποσόστωση 38 000 κεφαλών για εισαγωγή αγελάδων και δαμάλεων, πλην των προοριζομένων προς σφαγή, των ακολούθων ορεσιβίων φυλών: φυλή φαιά, καστανή και κίτρινη με στίγματα του Simmental και με στίγματα του Pinzgau της διακρίσεως ex 01.02 Α ΙΙ β) του Κοινού Δασμολογίου, προελεύσεως τρίτων χωρών.

2. Για την εφαρμογή του παρόντος κανονισμού, θεωρούνται ως μη προοριζόμενα προς σφαγή τα προαναφερθέντα ζώα τα οποία δεν έχουν σφαγεί εντός προθεσμίας τεσσάρων μηνών από την ημέρα της εισαγωγής τους.

Εν τούτοις δύνανται να επιτραπούν παρεκκλίσεις σε περιπτώσεις ανωτέρας βίας (ασθένεια, ατύχημα), δεόντως πιστοποιουμένης με βεβαίωση τοπικής αρχής που να μνημονεύει τους λόγους που προκάλεσαν τη σφαγή.

3. Η διαχείριση της ποσοστώσεως γίνεται σύμφωνα με τα ακόλουθα άρθρα.

Άρθρο 2

Στο πλαίσιο της ποσοστώσεως, που αναφέρεται στο άρθρο 1 παράγραφος 1, ο δασμός του Κοινού Δασμολογίου για τα ζώα που αναφέρονται στην εν λόγω παράγραφο αναστέλλεται στο ύψος του 4 %.

Άρθρο 3

1. Ένα πρώτο τμήμα εκ 23 500 κεφαλών κατανέμεται μεταξύ των Κρατών μελών που απαριθμούνται κατωτέρω. Τα μερίδια ισχύουν από την 1η Ιουλίου 1981 μέχρι τις 30 Ιουνίου 1982, με την επιφύλαξη του άρθρου 7, και ανέρχονται στις εξής ποσότητες:

Μπενελούξ 200 κεφαλές

Γερμανία (ΟΔ) 12 100 κεφαλές

Ελλάς 1 560 κεφαλές

Γαλλία 3 000 κεφαλές

Ιρλανδία 100 κεφαλές

Ιταλία 6 340 κεφαλές

Ηνωμένο Βασίλειο 200 κεφαλές

2. Το δεύτερο μέρος, που αναφέρεται σε ποσότητα 14 500 κεφαλών, συνιστά το απόθεμα.

Άρθρο 4

Εάν στη Δανία προκύψουν ανάγκες σε ζώα, από τα αναφερόμενα στο άρθρο 1 παράγραφος 1, αυτό το Κράτος μέλος αναλαμβάνει αντίστοιχο μερίδιο από το απόθεμα στο βαθμό που το υπόλοιπο του αποθέματος που παραμένει προς διάθεση το επιτρέπει.

Άρθρο 5

1. Εάν το αρχικό μερίδιο ενός από τα Κράτη μέλη που αναφέρονται στο άρθρο 3 ή σε περίπτωση εφαρμο γής του άρθρου 7, μειωμένο κατά το τμήμα που επεστράφη στο απόθεμα, αυτό το ίδιο μερίδιο χρησιμοποιήθηκε μέχρις 90 % ή περισσότερο, αυτό το Κράτος μέλος προβαίνει, αμελλητί, με κοινοποίηση προς την Επιτροπή, στην ανάληψη, κατά το μέτρο που το υπόλοιπο του αποθέματος που παραμένει προς διάθεση το επιτρέπει, ενός δεύτερου μεριδίου ίσου με το 15 % του αρχικού του μεριδίου, στρογγυλευμένου ενδεχομένως στην ανώτερη μονάδα.

2. Εάν, μετά την εξάντληση του αρχικού του μεριδίου, το δεύτερο αναληφθέν μερίδιο από ένα από αυτά τα Κράτη μέλη έχει χρησιμοποιηθεί μέχρις 90 % ή περισσότερο, αυτό το Κράτος μέλος προβαίνει, τηρουμένων των όρων της παραγράφου 1, στην ανάληψη τρίτου μεριδίου ίσου προς το 7,5 % του αρχικού του μεριδίου, στρογγυλευμένου ενδεχομένως στην ανώτερη μονάδα.

3. Εάν, μετά την εξάντληση του δεύτερου μεριδίου, το τρίτο μερίδιο που ανελήφθη από ένα από αυτά τα Κράτη μέλη χρησιμοποιηθεί μέχρις 90 % ή περισσότερο, αυτό το Κράτος μέλος προβαίνει, τηρουμένων των όρων της παραγράφου 1, στην ανάληψη τέταρτου μεριδίου ίσου με το τρίτο.

Η διαδικασία αυτή εφαρμόζεται μέχρις εξαντλήσεως του αποθέματος.

4. Κατά παρέκκλιση από τις παραγράφους 1, 2 και 3, καθένα από αυτά τα Κράτη μέλη δύναται να προβεί στην ανάληψη μεριδίων κατωτέρων από τα οριζόμενα στις παραγράφους αυτές, εάν ευλόγως κρίνεται ότι τα μερίδια αυτά κινδυνεύουν να μην εξαντληθούν. Ενημερώνει την Επιτροπή για τους λόγους που το ώθησαν στην εφαρμογή των διατάξεων της παρούσας παραγράφου.

Άρθρο 6

Τα συμπληρωματικά μερίδια που έχουν αναληφθεί κατ' εφαρμογή του άρθρου 5 ισχύουν μέχρι τις 30 Ιουνίου 1982.

Άρθρο 7

Τα Κράτη μέλη επιστρέφουν στο απόθεμα, το αργότερο την 1η Μαρτίου 1982, το μη χρησιμοποιηθέν τμήμα του αρχικού τους μεριδίου, το οποίο κατά την ημερομηνία της 15ης Φεβρουαρίου 1982 υπερβαίνει το 5 % της αρχικής ποσότητας του ποσού. Δύνανται να επιστρέψουν σημαντικότερη ποσότητα, εάν ευλόγως εκτιμάται ότι αυτή η ποσότητα κινδυνεύει να μη χρησιμοποιηθεί.

Εν τούτοις, οι ποσότητες για τις οποίες εκδόθηκαν πιστοποιητικά εισαγωγής, αλλά δεν χρησιμοποιήθηκαν, δεν αποτελούν αντικείμενο μιας τέτοιας επιστροφής.

Τα Κράτη μέλη ανακοινώνουν στην Επιτροπή, το αργότερο την 1η Μαρτίου 1982, το σύνολο των πραγματοποιηθεισών εισαγωγών των εν λόγω ζώων μέχρι και την 15η Φεβρουαρίου 1982 και οι οποίες έχουν καταλογισθεί στην ποσόστωση, τις ποσότητες που αναφέρονται στο δεύτερο εδάφιο καθώς επίσης καί, ενδεχομένως, το τμήμα του αρχικού μεριδίου τους που επιστρέφουν στο απόθεμα.

Άρθρο 8

Η Επιτροπή τηρεί λογαριασμό των μεριδίων που ανοίχθηκαν από τα Κράτη μέλη σύμφωνα με τα άρθρα 3, 4 και 5 και πληροφορεί κάθε ένα από αυτά, από τη λήψη των κοινοποιήσεων, για το ρυθμό εξαντλήσεως του αποθέματος.

Ενημερώνει τα Κράτη μέλη, το αργότερο στις 5 Μαρτίου 1982, για την ποσότητα του αποθέματος μετά τις επιστροφές που πραγματοποιούνται κατ' εφαρμογή του άρθρου 7.

Μεριμνά ώστε η ανάληψη που εξαντλεί το απόθεμα να περιορίζεται στο διαθέσιμο υπόλοιπο καί, για το σκοπό αυτό, κάνει γνωστό το ύψος του υπολοίπου αυτού στο Κράτος μέλος που προβαίνει στην τελευταία αυτή ανάληψη.

Άρθρο 9

Τα Κράτη μέλη λαμβάνουν όλα τα αναγκαία μέτρα ώστε το άνοιγμα συμπληρωματικών μεριδίων που ανέλαβαν κατ' εφαρμογήν του άρθρου 4 ή του άρθρου 5 να καταστήσει δυνατό τον χωρίς διακοπή καταλογισμό έναντι των συνολικών τους μεριδίων στην κοινοτική ποσόστωση.

Άρθρο 10

1. Τα Κράτη μέλη λαμβάνουν όλα τα αναγκαία μέτρα ώστε να εξασφαλίσουν το ευεργέτημα της εν λόγω δασμολογικής ποσοστώσεως για τα ζώα που ανταποκρίνονται στους όρους που προβλέπονται στο άρθρο 1 παράγραφοι 1 και 2.

2. Τα Κράτη μέλη εγγυώνται στους εισαγωγείς, που είναι εγκατεστημένοι στην επικράτειά τους, την ελεύθερη πρόσβαση στα μερίδια που τους έχουν χορηγηθεί.

3. Ο βαθμός εξαντλήσεως των μεριδίων των Κρατών μελών διαπιστώνεται βάσει των εισαγωγών, οι οποίες καλύπτονται από δηλώσεις ελεύθερης κυκλοφορίας που υποβάλλονται στο Τελωνείο.

Άρθρο 11

Κατόπιν αιτήσεώς της τα Κράτη μέλη πληροφορούν την Επιτροπή για τις εισαγωγές που καταλογίσθηκαν πράγματι στα μερίδιά τους.

Άρθρο 12

Τα Κράτη μέλη και η Επιτροπή συνεργάζονται στενά για την τήρηση του παρόντος κανονισμού.

Άρθρο 13

Ο παρών κανονισμός αρχίζει να ισχύει από την 1η Ιουλίου 1981. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 13 Ιουλίου 1981.

Για το Συμβούλιο

Ο Πρόεδρος

Lord CARRINGTON

(1) ΕΕ αριθ. C 94 της 24. 4. 1981, σ. 6.

(2) ΕΕ αριθ. C 144 της 15. 6. 1981, σ. 116.